’n Derde van die land se bromvoëls kom in die Nasionale Krugerwildtuin voor. Dit is belangrik om te kyk na die voëls wat buite bewaarde gebiede voorkom omdat die getalle daar steeds beduidend afneem.
Die status van die bromvoël in Afrika word as “kwesbaar” beskryf, terwyl die Suid-Afrikaanse en Namibiese bevolkings as “bedreig” verklaar is. Bromvoëls kom in ’n beperkte en hoogs gefragmenteerde verspreiding voor in die oostelike gedeeltes van Suid-Afrika van die noorde van Limpopo tot in die ooste van die Oos-Kaap.
Die nes is normaalweg in ’n groot, natuurlike gat in ’n boom wat met blare uitgevoer word. In KwaZulu-Natal is hulle geneig om op kranse en in sandbanke te broei.
Een van die bedreigings vir bromvoëls is hul ingewikkelde sosiale stelsel. ’n Gesamentlike broeigroep kan bestaan uit twee tot nege individue, waarvan slegs die dominante paar broei en die res as helpers optree. Die dominante wyfie bly op die nes en die mannetjie en helpers voer haar en die kuiken.
Bromvoëls ervaar ook verskeie ander ingewikkelde bedreigings. Die voëls kom natuurlik in klein groepe voor, wat ’n groot gebied benodig om in te oorleef. Die gebied se grootte word bepaal deur die gehalte van die habitat. Die afname in hul getalle buite bewaarde gebiede word toegeskryf aan die verlies van habitatte weens die landbou en bosbou, bosindringing en sekondêre vergiftiging.
Sekondêre vergiftiging geskied byvoorbeeld as die voëls vergiftigde aas vreet of as middels vir plaagbestryding onoordeelkundig gebruik word. Die verlies van groot bome om in te broei speel ook ’n groot rol. Die bewaring van bome waarin bromvoëls verkies om in te broei, soos die hardekool, is waarskynlik net so belangrik as die bewaring van die voëls self.
Die datum, getal voëls, asook ’n akkurate beskrywing van die plek waar die voëls gesien is, behoort aangemeld te word. Foto’s kan ook baie help, want daarmee kan navorsers die geslag van die volwassenes en die ouderdom van die jonges bepaal. Só kan die waarskynlike broeisukses van die groep bepaal word.